钦定古今图书集成/明伦汇编/氏族典/第195卷 > 《廖用贤尚友录》 > 刁雍
## 钦定古今图书集成/明伦汇编/氏族典/第195卷 > 《廖用贤尚友录》 > 刁雍

按《魏书刁雍传》，“雍字淑和，渤海饶安人。父畅，刘裕诛
桓元，以嫌诛刁氏。雍为畅故吏所匿，奔姚兴豫州牧
姚绍于洛阳，后至长安。雍博览书传，姚兴以为太子
中庶子。泰常二年，姚泓灭，归国，上表陈诚，于南境自
效。太宗假雍建义将军。八年，假镇东将军、青州刺史、
东光侯，给五万骑，使别立义军。雍遂镇尹卯固。会有
敕追令随机立效。”雍于是招集谯、梁、彭、沛民五千馀
家，置二十七营，迁镇济阴。延和二年，立徐州于外黄
城，以雍为平南将军、徐州刺史，赐爵东安侯。大延四
年，征还京师。真君二年，复授使持节、侍中、都督扬豫
兖徐四州诸军事、征南将军、徐豫二州刺史。五年，以本将军为薄骨律镇将。九年，雍表镇所造城储糓。十
年三月城讫，诏即名城为“刁公城。”兴光二年，诏雍还
都，拜特进。皇兴中，雍与陇西王源贺及中书监高允
等，并以耆年，特见优礼，锡雍几杖，剑履上殿。雍性宽
柔，好尚文典，明敏多智，凡所为诗赋颂论并杂文百
有馀篇。又著《教诫》二十馀篇，以训导子孙。太和八年
卒，年九十五。赠仪同三司、冀州刺史，谥曰简。